Dacă n-ar fi fost Traian Băsescu președinte, Adrian Năstase nu mai ajungea azi în pușcărie. Nici azi, nici ieri, nici în vecii vecilor. În schimb, dacă Adrian Năstase ar fi fost președinte, nimeni n-ar fi ajuns la pușcărie, aș putea spune că nici măcar Traian Băsescu.

Câteva observații la rece în cazul Năstase:

1. O explozie de bucurie pe rețelele sociale după noua condamnare la închisoare a lui Adrian Năstase. Orice poză cu fular obține instant sute de Like-uri. Orice postare strânge o avalanșă de comentarii. Este o descărcare nervoasă generală. Pentru mulți dintre acești oameni care se bucură ca la Revelion, Adrian Năstase a reprezentat ani de-a rândul simbolul corupției din România. Pentru ei, astăzi s-a făcut justiție în România.

2. Partea cealaltă și-a pus breaking news-ul în bernă. Fețe cernite deplâng la televizor noua dramă prin care trece familia unui om despre care țin să aducă aminte că a făcut atâtea pentru România. Bătaia e mai lungă și-l ajunge invariabil pe Traian Băsescu. Din cauza lui se întâmplă tot ce este rău în țara asta, cu predilecție în justiție. Pentru susținătorii acestei cauze, azi nu s-a făcut justiție, ci s-a produs o nouă execuție politică.

3. Și unii, și alții au dreptate: dacă n-ar fi fost Traian Băsescu președinte, Adrian Năstase nu mai ajungea azi în pușcărie. Nici azi, nici ieri, nici în vecii vecilor. În schimb, dacă Adrian Năstase ar fi fost președinte, nimeni n-ar fi ajuns la pușcărie, aș putea spune că nici măcar Traian Băsescu. Acesta era sistemul „omenos” din acele timpuri, când o mână spăla pe alta, când dosarele penale erau negociate pe masă la partid, când Rodica Stănoiu aștepta de „la ședințe mari” momentul în care putea „să dea verde pentru Băsescu” și când se făceau banii frumoși în această țară. În justiția din vremea când Adrian Năstase conducea România cu o mână de fier nu s-ar fi pomenit o asemenea grozăvie, ca un politician de un asemenea calibru să ajungă după gratii, ca orice borfaș. Dacă-mi amintesc bine, cel mai mare pește prins de justiția pedeseristă din acea vreme a fost un tip care se numea Fănel Păvălache, zis Crapul. Era omul de încredere al lui Șerban Mihăilescu, zis Micky Șpagă, care, la rândul lui, era omul de încredere al lui Adrian Năstase, zis Împăratul. Scriu lucrurile acestea spre reîmprospătarea memoriei telespectatorilor de bună credință care, privind cum Năstase „merge să se predea” cu limuzina, sunt convinși că trăiesc astăzi în dictatura lui Traian Băsescu.

4. Da, trăim într-o dictatură, spune cu o candoare care frizează prostia un document oficial discutat azi la PSD. România este o dictatură, iar Băsescu un „dictator paranoic”. Nota bene: asta nu o spun apucații Ioan Ghișe sau Codrin Ștefănescu. O spune partidul care conduce azi România, care are o majoritate covârșitoare în Parlament, care are Guvernul și care deține puterea locală într-o proporție zdrobitoare. Și asta nu-i destul. Iată ce spune Victor Ponta, înainte de verdict: „Pentru toate lucrurile bune pe care le-a făcut pentru România, ideea de a fi hăituit o viață întreagă de regimul lui Băsescu e o mare nedreptate”. Deci, în opinia premierului României și a partidului de guvernământ care are ministerul Justiției, nu respectiva Justiție l-a trimis pe Adrian Năstase în închisoare, ci Băsescu, un dictator dintr-o țară care nu știu cum naiba se face că e condusă aproape de-a-ntregul de PSD. Aproape ca în vremea lui Năstase.

5. Ceva s-a schimbat însă. Procurorii par să fi revenit la menirea lor de bază: să lege, nu să îngroape dosare în sertare. Judecătorii par să fi depășit frica de a da decizii, chiar decizii cu implicații politice atât de mari. O dovedesc condamnările pe bandă rulantă pronunțate în cazul unor personaje socotite până de curând intangibile în această țară. Marea întrebare care se pune acum este dacă aceste schimbări în Justiție sunt ireversibile; dacă sistemul este suficient de puternic să reziste influenței politice; dacă și la anul, de pildă, când Traian Băsescu nu va mai fi președinte, ci un simplu cetățean, procurorii și judecătorii vor putea să lucreze fără să mai ceară „lumina verde” de la cineva. Dan Voiculescu, Relu Fenechiu, Liviu Dragnea și toată cohorta de baroni locali care așteaptă decizii definitive din partea diverselor instanțe trăiesc în această seară o adevărată dramă. Pentru ei și pentru mulți alții, ce i se întâmplă acum lui Adrian Năstase este un semnal suficient de convingător că ceva trebuie schimbat urgent în țara asta.

PENTRU COMENTARII, VĂ AȘTEPT PE PAGINA MEA DE FACEBOOK